**Notă informativă**

**la proiectul Hotărârii Guvernului privind scutirea unor agenți**

**economici de la plata dividendelor sau defalcarea în bugetul de**

**stat a unei părți din profitul net obținut în anul 2016**

Proiectul hotărârii Guvernului privind scutirea unor agenți economici de la plata dividendelor sau defalcarea în bugetul de stat a unei părți din profitul net obținut în anul 2016 a fost elaborat în temeiul p.2 al Hotărârii Guvernului nr.110 din 23 februarie 2011 „Cu privire la unele aspecte ce țin de repartizarea profitului net anual al societăților pe acțiuni cu cotă de participare a statului și al întreprinderilor de stat”, care prevede că Ministerul Economiei, la propunerile argumentate ale ministerelor și altor autorități administrative centrale privind utilizarea profitului net pentru investiții în vederea dezvoltării producției întreprinderii, cu capitalizarea obligatorie a acestora (majorarea capitalului social în mărimea scutirii acceptate) și/sau acoperirea pierderilor din anii precedenți, va elabora proiectele de Guvern respective.

Astfel, urmare examinării demersurilor parvenite în adresa Ministerul Economiei se propune să fie scutite de la plata dividendelor sau defalcarea în bugetul de stat a unei părți din profitul net obținut în anul 2016, în sumă de circa 61 mil. lei, următorii agenți economici:

***Întreprinderea de Stat „Radiocomunicații”***

Scutirea de la defalcarea în bugetul de stat a unei părți din profitul net obținut în anul 2016 de către Î.S. „Radiocomunicații” a fost solicitată de Ministerul Tehnologiei Informației și Comunicațiilor, iar propunerile acestora sunt bazate pe următoarele fapte.

Conform Programului de tranziție de la televiziunea analogică terestră la televiziunea digitală terestră, aprobat prin Hotărârea Guvernului nr. 240 din 08.05.2015, Î.S. „Radiocomunicații”, în care Ministerul Tehnologiei Informației și Comunicațiilor exercită calitatea de fondator, este responsabilă de construirea multiplexelor A și B cu acoperire națională, pentru care are eliberate Licențele corespunzătoare. Tranziția de la televiziunea analogică la cea digitală terestră urmează să fie realizată până la sfârșitul anului 2017. Investițiile, care au fost deja efectuate de către I.S. „Radiocomunicații” în implementarea televiziunii digitale se cifrează în echivalentul la cca 5 mil. EURO, iar în anul 2017 întreprinderea urmează să efectueze investiții în echivalentul a cca 3 mil. EURO.

În anul 2016 întreprinderea a asigurat o activitate eficientă și a înregistrat, conform datelor preliminare un profit în sumă de cca 5,1 mil. lei, iar în conformitate cu prevederile Hotărârii de Guvern nr. 110 din 23.11.2011, profitul net urmează a fi defalcat în bugetul de stat în proporție nu mai mică de 25 la sută și se cifrează la cca 1,275 mil lei.

În acest context, se solicită scutirea Î.S. „Radiocomunicații” de la defalcarea în bugetul de stat a unei părți din profitul net în scopul utilizării acestor surse pentru investiții în crearea multiplexelor A și B cu acoperire națională și asigurarea ratei de acoperire la nivelul și în termenele stabilite în condițiile de Licență.

***Întreprinderea de Stat „Poșta Moldovei”***

 Ministerul Tehnologiei Informației și Comunicațiilor informează că Î.S. „Poșta Moldovei”, în care acesta exercită calitatea de fondator, a obținut în anul 2016, din activitatea economico-financiară, profit net în mărime de 10,511 mil. lei și, în conformitate cu prevederile Hotărârii de Guvern nr. 110 din 23.11.2011, profitul net ce urmează a fi defalcat în bugetul de stat, în proporție nu mai mică de 25 la sută, se cifrează la 2,627 mil. lei.

În acest context, se solicită scutirea de la plata defalcărilor în bugetul de stat de către Î.S. „Poșta Moldovei” în scopul utilizării profitului net pentru investiții în vederea reabilitării și modernizării rețelelor poștale. Orientarea profitului net obținut în anul 2016 pentru reconstrucția și modernizarea oficiilor poștale va crea condiții propice întreprinderii să asigure implementarea Serviciului poștal universal, crearea Centrelor universale de prestare a serviciilor publice, precum și să mențină domeniul comunicațiilor poștale din Republica Moldova.

Întreprinderea își desfășoară activitatea pe principiul autogestiunii, gestionând o rețea formată din 1265 oficii și agenții poștale ce deservesc 1506 localități prin intermediul a peste 5500 angajați.

În conformitate cu prevederile art. 25 din Legea comunicațiilor poștale nr. 36 din 17 martie 2016, întreprinderea este operatorul național desemnat pentru prestarea serviciilor poștale universale (art.3 din Convenția poștală universală, ratificată prin Legea nr.30-XVI din 22.02.2008), care constituie serviciu de interes economic general (SIEG), prestat la nivelul întregii țări și constă în furnizarea permanentă a unui set minim de servicii de o calitate bine determinată, la un preț accesibil (stabilit de stat), disponibil pentru toți utilizatorii, indiferent de localizarea lor geografică.

Totodată, menționăm faptul că, în conformitate cu Hotărârea Guvernului nr.753 din 14 iunie 2016 pentru aprobarea Conceptului mecanismului de gestionare și eliberare a actelor permisive și a Planului de acțiuni privind optimizarea actelor permisive și implementarea soluțiilor de ghișeu unic, întreprinderea urmează să participe în prestarea serviciilor de obținere a unor acte permisive, dar și la implementarea soluțiilor de ghișeu unic, iar conform Hotărârii Guvernului nr.966 din 09.08.2016 pentru aprobarea Planului de acțiuni privind reforma de modernizare a serviciilor publice pentru anii 2017-2021, în baza oficiilor poștale ale întreprinderii urmează să fie create Centre universale de prestare a serviciilor publice.

Pentru realizarea acestor obiective este necesară reabilitarea rețelei poștale a întreprinderii și în primul rând, reconstrucția și modernizarea oficiilor poștale.

Luând în considerație faptul, că Î.S. „Poșta Moldovei” oferă servicii la tarife social orientate, activitatea operațională desfășurată nu a determinat mijloace suficiente pentru finanțarea investițiilor în active pe termen lung. Întreprinderea se confruntă și cu un deficit constant de lichidități, fapt care are un impact negativ în vederea creșterii competitivității serviciilor și produselor oferite pe piața comunicațiilor poștale.

***Entitățile silvice subordonate Agenției „MOLDSILVA”***

Reieșind din faptul că, statul își promovează interesele naționale prin diverse pârghii, în speță, politica forestieră, precum și faptul, că anume statul este acel garant, care îndreaptă activitățile silvicultorilor în direcțiile strategice necesare, asigurându-i în acest context cu pârghii economico-financiare stimulatorii, dar și reieșind din faptul că mijloacele bugetare destinate anual ramurii silvice acoperă doar 2,4% din cheltuielile și consumurile totale, Agenția „MOLSILVA” solicită scutirea de la plata defalcărilor în bugetul de stat a entităților silvice subordonate, astfel încât, profitul net obținut în anul 2016, în mărime de 10256,7 mii lei, să rămână la dispoziția entităților nominalizate.

|  |  |  |  |  |
| --- | --- | --- | --- | --- |
| **Nr.****o/d** | **Denumirea întreprinderilor de stat** | **Profitul net, mii lei** | **Defalcări în bugetul de stat,%** | **Defalcări în bugetul de stat, mii lei** |
| 1 | Întreprinderea pentru silvicultură Chișinău | 1233,3 | 25 | 308,3 |
| 2 | Întreprinderea pentru silvicultură Comrat | 88,4 | 25 | 22,1 |
| 3 | Întreprinderea pentru silvicultură Edineț | 66,6 | 25 | 16,7 |
| 4 | Întreprinderea pentru silvicultură Glodeni | 889,0 | 25 | 222,3 |
| 5 | Întreprinderea pentru silvicultură "HÎNCEŞTI-SILVA" | 459,5 | 25 | 114,9 |
| 6 | Întreprinderea pentru silvicultură Iargara | 1635,0 | 25 | 408,8 |
| 7 | Întreprinderea pentru silvicultură "NISPORENI-SILVA" | 678,5 | 25 | 169,6 |
| 8 | Întreprinderea pentru silvicultură Orhei | 268,6 | 25 | 67,2 |
| 9 | Întreprinderea pentru silvicultură "SILVA-CENTRU" Ungheni | 475,1 | 25 | 118,8 |
| 10 | Întreprinderea pentru silvicultură Soroca | 167,8 | 25 | 42,0 |
| 11 | Întreprinderea silvo-cinegetică Strășeni | 871,7 | 25 | 217,9 |
| 12 | Întreprinderea pentru silvicultură "ŞOLDĂNEŞTI" | 1615,5 | 25 | 403,9 |
| 13 | Întreprinderea pentru silvicultură "TELENEŞTI" | 90,7 | 25 | 22,7 |
| 14 | Întreprinderea pentru silvicultură "TIGHINA" | 987,4 | 25 | 246,9 |
| 15 | Întreprinderea silvo-cinegetică "MANTA-V" | 322,1 | 25 | 80,5 |
| 16 | Rezervația naturală "CODRU" | 317,3 | 25 | 79,3 |
| 17 | Rezervația naturală "PĂDUREA DOMNEASCĂ" | 90,2 | 25 | 22,6 |
| 18 | **Total:** | **10256,7** | **25** | **2564,2** |

Politica forestieră definește și materializează sectorului silvic, exprimând atitudinea societății față de utilizarea și conservarea uneia dintre cele mai importante resurse regenerabile ale planetei noastre pe care o constituie pădurile. Această politică se realizează nu numai la nivelul ramurii date, ci și a multor altor domenii conexe, care beneficiază de serviciile și produsele pădurii.

Dat fiind importantul rol eco-protector al pădurilor și al vegetației forestiere în general, de către Parlament în anul 2001, a fost aprobată “Strategia dezvoltării durabile a sectorului forestier național”, conform căreia, până în anul 2020, silvicultorii urmează să mărească suprafețele acoperite de vegetație forestieră cu circa 128,0 mii hectare.

Întreprinderile silvice, efectuând întreaga gamă de lucrări silvo-tehnice obligatorii, conform cerințelor stabilite, acumulează o anumită cantitate de masă lemnoasă, care în urma realizării ei încasează mijloace bănești ce sunt direcționate în exclusivitate pentru acoperirea a o parte din cheltuielile interne de întreținere a actualelor păduri.

Cert este și faptul că, unitățile silvice fiind structuri de stat în domeniul administrării fondurilor forestier și cinegetic în teritoriu, practică o activitate economică limitată, menirea activității lor, fiind limitată doar în gestionarea pe principii ecologice a fondului forestier și cinegetic național.

Reducerea totală în anii 2013, 2014, 2015 și 2016 a alocațiilor bugetare, destinate plantării noilor păduri, a generat impedimente în realizarea “Strategiei dezvoltării durabile a sectorului forestier național”.

Mai mult decât atât, asigurarea menținerii depline a plantațiilor deja sădite, au presupus suportarea anumitor cheltuieli pentru efectuarea lucrărilor silvo- tehnice respective, până la trecerea în stare de masiv al plantațiilor forestiere create în ultimul timp.

Alte momente importante ale activității silvice sunt amenajarea pădurilor, regenerarea fondului forestier, combaterea aeriană a dăunătorilor și defoliatorilor forestieri. Aceste lucrări sunt executate cu periodicitate bine determinată, în vederea satisfacerii pentru moment și în viitor a nevoilor locale și generale, și urmează a fi finanțate de la bugetul de stat. Amenajarea pădurilor se efectuează de către serviciul de stat de amenajament silvic, conform unui sistem unic, o dată la 10 ani, costurile cărora pentru anul 2017 sunt estimate la 6967,0 mii lei. De asemenea, sunt estimate costuri de 4552,6 mii lei pentru combaterea aeriană și 54193,2 mii lei pentru regenerarea fondului forestier.

Cunoscut este faptul că, solurile constituie una din principalele bogății naturale și sunt suportul pentru dezvoltarea agriculturii, asigurând securitatea alimentară a țării, contribuind la potențialul necesar pentru prosperarea economiei naționale și populației.

Printre activitățile eficiente și tradiționale de combatere a proceselor de eroziune, precum și de protecție a roadei culturilor agricole se consideră practicile agro - forestiere. Interacțiunea a două domenii: silvicultura și agricultura, oferă un suport real pentru dezvoltarea lor durabilă.

Un alt aspect al influențelor pădurilor este legat de funcția de protecție a apelor. Protejarea resurselor acvatice este strict necesară, reieșind din deficitul lor pe țară, precum și în contextul schimbărilor climaterice globale.

Astfel, începând cu anul 2017 și până în anul 2019 sunt planificate lucrări de extindere a terenurilor fondului forestier cu circa 7500 mii ha, costul estimativ fiind estimat la 84000 mii lei.

Mai mult ca atât, luând în considerație modificările recente operate în Legea privind fondul ariilor naturale protejate de stat nr. 1538 din 25.02.98, şi anume – cu privire la crearea Parcului Național Orhei, iar potrivit art. 90, finanțarea parcurilor naționale se face de la bugetul de stat, respectiv pentru anul 2017 la acest compartiment sunt necesari circa 6874.7 mii lei.

Îngrijirea actualului fond forestier și extinderea lui, preponderent din surse financiare proprii, este rezultatul mobilizării totale atât al mijloacelor financiare, cât și al potențialului uman. De la sine reiese faptul că, ramura silvică epuizând întreg potențialul existent și având tendința de majorare și în continuare al indicatorilor economico-financiari și al suprafețelor terenurilor acoperite cu vegetație forestieră, are nevoie de un sprijin și un ajutor financiar din partea statului. Conform principiilor autofinanțării ramura silvică se poate dezvolta doar prin asigurarea unor pârghii economice stimulatorii, deoarece veniturile de la realizarea produselor silvice atât lemnoase, cât și nelemnoase nu pot asigura funcționalitatea și dezvoltarea ramurii.

***Societatea pe Acțiuni „Rețelele Electrice de Distribuție Nord” Bălți***

Analiza activității entității, SA „RED-Nord" Bălți, pentru ultimii patru ani reflectă o dinamică negativă a unor indicatori:

1. Gradul de uzură a mijloacelor fixe este în continua creștere:

la situația din 31.12.2012 - 51,4 %;

 31.12.2013 - 51,6 %;

 31.12.2014 - 55,0 %;

 31.12.2015 - 56,5 %;

 31.12.2016 - 58,1 %.

2) Mărimea capitalului propriu este în descreștere:

la situația din 31.12.2013 - 950 760 mii lei;

 31.12.2014 - 900 955 mii lei;

 31.12.2015 - 810 004 mii lei.

Dinamica negativă a acestor doi indicatori importanți este cauzată de neactualizarea la timp, de către Agenția Națională pentru Reglementare în Energetică (ANRE), a tarifelor de realizare și distribuție a energiei electrice, care la rândul său a creat insuficiență de mijloace bănești.

În acest contextul, relevăm următoarele:

a) în rezultatul activității în anul 2016, S.A. „RED-Nord" a obținut profit în sumă de 61 933 519,90 lei;

b) entitatea are de restituit creditul în sumă de 22 830 mii lei până la data de 31 iulie 2017 care a fost contractat pentru achitarea datoriei față de S.A. „Energocom";

c) la situația din 31 decembrie 2016, SA „RED-Nord" are datorii față de furnizorii de materiale, față de antreprenorii care au efectuat lucrări de construcție a rețelelor electrice și pentru procurarea și transportarea energiei electrice în sumă totală de 30 mil. lei, din care, la o parte deja a expirat termenul de achitare conform contractelor;

d) până la data de 25 martie 2017, conform Titlului II art.15 lit.b și art.84

alin.(l) al Codului Fiscal, entitatea este obligată să achite impozitul pe venit din activitatea de întreprinzător obținut în 2016 în mărime circa 2,6 mil. lei, precum și achitarea sumei de 3 mil. lei ce reprezintă plata în avans a impozitul pe venit din activitatea de întreprinzător pentru anul 2017;

Trebuie de menționat că în perioadele anterioare SA „RED-Nord" a achitat dividende: pentru anul 2011 - suma de 19 696 mii lei;

 pentru anul 2012 - suma de 18 193 mii lei;

 pentru anul 2013 - suma de 21 344 mii lei.

Reieșind din cele expuse, pentru ameliorarea situației economico-financiare create și asigurării activității stabile, SA „RED-Nord" necesită a fi scutită de plata dividendelor pentru anul 2016, iar sursele financiare astfel obținute vor fi utilizare pentru acoperirea pierderilor din anii precedenţi. Totodată, menționăm că, partea rămasa a profitului va fi utilizată preponderent pentru investiții în rețelele de distribuție a energiei electrice.

 Necesită renovare liniile electrice și posturile de transformare, care se află în exploatare din anii 60-70 ai secolului trecut, mai mult decât atât construcția acestora pe piloni de lemn care, la ziua de azi sunt putrezi, prezintă pericol pentru populație. Calitatea proastă și uzura sporită a rețelelor impune entității costuri mai mari la deservire și reparație din cauza deplasării mai dese la obiecte și folosirea materialelor, care, la rândul său, au un efect de scurtă durată. Renovarea rețelelor va contribui la micșorarea consumului tehnologic și pierderilor de energie electrică, micșorarea duratei de deconectare a consumatorilor finali, îmbunătățirea calității energiei electrice distribuite, precum și la asigurarea fiabilității energiei electrice distribuite

Astfel, profitul preconizat pentru plata dividendelor va fi direcționat la majorarea fondului de dezvoltare a SA „RED-Nord" care, la rândul său, va influența la majorarea capitalului propriu.

Pentru anul 2017, SA „RED-Nord" preconizează să efectueze investiții în rețelele electrice de distribuție a energiei electrice și mijloace fixe în sumă totală de 166 337 mii lei. Planul de investiții a fost aprobat de ANRE.

Totodată, este necesar de menționat că, achitarea dividendelor va crea o insuficiență de mijloace bănești și, respectiv, capacitatea de plată a întreprinderii se va înrăutăți ceea ce va duce la imposibilitatea onorării obligațiunilor de plată față de S.A. „Energocom", antreprenori, furnizori de materiale și servicii și imposibilitatea de îndeplinire a planului de investiții pentru anul 2017.

***Societatea pe Acțiuni „Rețelele Electrice de Distribuție Nord-Vest”***

În conformitate cu rezultatele activității economico-financiare SA „RED Nord-Vest” a finalizat anul de gestiune 2016, cu profit net în mărime de 30 008 915 lei, însă acesta nu are acoperire cu mijloace financiare, dat fiind că acestea au fost direcționate la acoperirea datoriilor anilor precedenți, formate ca urmare a necorespunderii tarifelor la energia electrică.

Pe parcursul anului 2016 au fost achitate datorii față de furnizorii de energie electrică, și anume: către SA „TERMOELECTRICA” - 22 423 mii lei (la 01.01.2016 suma datorii constituia 155 164 mii lei), către SA „Energocom” în suma de 15 929 mii lei (la 01.01.2016 suma datorii constituia 34 908 mii lei.). În vederea onorării obligațiilor contractuale față de SA „Energocom”, întreprinderea a contractat un credit în sumă de 40 mil. lei, cu scadență de rambursare în anul 2017.

În conformitate cu prevederile Hotărârii Guvernului RM nr.110 din 23.02.2011 „Cu privire la unele aspecte ce țin de repartizarea profitului net anual al societăților pe acțiuni cu cotă de participare a statului și al întreprinderilor de stat”, SA„RED Nord-Vest” ar fi obligată să transfere până la 30 iunie 2017, dividende din profitul net obținut în anul 2016 de 15 004 547,5 lei.

Totodată, conform prevederilor Codului Fiscal (Titlul II art.15 lit.b) și art.84 alin.(l)), până la data de 25.03.2017, SA „RED Nord-Vest” este obligată să achite impozitul pe venit din activitatea de întreprinzător în mărime de 12% din venitul impozabil obținut în 2016, ce reprezintă suma preliminară de 3 mil. lei.

Aceste plăți vor influența negativ fluxul de mijloace bănești și, respectiv, capacitatea de plată a societății. Astfel, lipsa de mijloace bănești va duce la imposibilitatea onorării obligațiilor de plată față de furnizorii de energie electrică, agenții economici, instituții bancare, ș.a.

De asemenea, relevăm dificultățile întreprinderii la îndeplinirea Planului de investiții pentru anul 2016, din cauza necesității achitării datoriilor formate anterior. E de menționat că, starea tehnică a LEA, a posturilor de transformare, utilajului de distribuție au gradul de uzură de 73,4%. Circa 2 200 km de LEA sunt construite pe piloni de lemn care sunt putrezit și prezintă pericol, generează permanent situații de avarie și reclamații din partea consumatorilor. La moment, bugetul aprobat pentru planul de investiții nu asigură rata de renovare a rețelelor electrice conform duratei normate de viață, ceea ce sporește riscul majorării gradului de uzură a echipamentelor, utilajelor și rețelelor electrice.

Reieșind din cele expuse, concluzionăm că, SA „RED Nord-Vest” are nevoie stringentă de redresare a situației financiare. Realizarea Planului de investiții pentru anul 2017 în sumă de 53,53 mil. lei, stingerea datoriilor față de furnizori în sumă de 151,7 mil. lei, acoperirea pierderilor obținute în anii 2014-2015 în sumă de 66,72 mil. lei, poate fi asigurată și realizată doar prin înregistrarea unui flux pozitiv al mijloacelor bănești (formată din surse proprii de finanțare).

Prin urmare, în scopul asigurării activității stabile a societății, și anume menținerea și dezvoltarea capacităților tehnice ale întreprinderii, asigurarea capacității de plată pentru onorarea obligațiilor contractuale față de furnizorii de energie electrică, ce are drept efect garantarea alimentării cu energia electrică a consumatorilor din regiunile de nord-vestul țării, considerăm judicios scutirea SA „RED Nord-Vest” de la plata dividendelor din profitul net obținut în anul 2016.

Reieșind din cele expuse, SA „RED Nord-Vest " necesită a fi scutită de plata dividendelor pentru anul 2016, iar sursele financiare astfel obținute vor fi utilizare pentru acoperirea pierderilor din anii precedenţi, iar partea rămasa a profitului va fi utilizată prepondrent pentru investiții în rețelele de distribuție a energiei electrice.

***Centrul Internațional de Expoziții „MOLDEXPO” Societate pe Acțiuni***

Dezvoltarea complexului „MOLDEXPO” drept spațiu inedit de afaceri, cultură și agrement din republică este o prioritate pentru Societate, în care scop, începând cu anul 2011, au fost realizate diverse lucrări importante și costisitoare.

Astfel, a fost creat spațiul expozițional în aer liber și procurată o arcadă pentru acoperirea parțială a acestuia, au fost renovate capital podelele în pavilionul nr.2 și în pavilionul central, a fost efectuată reparația acoperișului Casei specialiștilor, fățuirea cu plăci din granit a scărilor la intrarea în pavilionul central, a fost procurat utilaj expozițional modern etc. Toate aceste lucrări au permis de a avansa condițiile de organizare a evenimentelor la un nivel calitativ nou, pentru a permite apropierea de standardele expoziționale internaționale.

Dezvoltând această direcție, C.I.E. „MOLDEXPO” intenționează de a întreprinde pe parcursului anului 2017 un șir de acțiuni, care să sporească calitatea serviciilor curente cât și de perspectivă, precum:

- procurarea softurilor licențiate - circa 725 mii lei;

- procurarea tehnicii de calcul pentru dezvoltarea sistemului informațional - circa 50 mii lei;

- reparația capitală a acoperișului pavilionului nr.2, cu utilizarea materialelor modeme - circa 1,5 milioane lei;

- finisarea lucrărilor de proiectare a pavilionului multifuncțional și demararea lucrărilor de proiectare a parcării etajate - circa 2,200 mii lei.

Așadar, bazându-ne pe prevederile Hotărârii Guvernului nr.110 din 23.02.2011 „Cu privire la unele aspecte ce țin de repartizarea profitului net anual al societăților pe acțiuni cu cotă de participare a statului și al întreprinderilor de stat”, considerăm oportun scutirea de la plata dividendelor pe anul 2016 și direcționarea acestor mijloace spre acoperirea parțială a cheltuielilor pentru lucrările și acțiunile sus-menționate. Valoarea profitului net obținut în anul 2016 constituie 3 424 158 lei (suma scutirii va constitui 856 040 lei).

În urma acordării scutirii de la plata dividendelor pentru anul 2016 se urmărește sporirea calități serviciilor curente cât și de perspectivă prin îmbunătățirea infrastructurii și dezvoltării complexului „MOLDEXPO” drept spațiu inedit de afaceri, cultură și agrement. Aceste acțiuni vor permite avansarea condițiilor de organizare a evenimentelor la un nivel calitativ nou, pentru a permite apropierea de standardele expoziționale internaționale și realizarea planului de investiții aferent anului 2017.

 **Viceprim-ministru, ministru Octavian CALMÎC**